498 tschentadas bufatgas

Da Gertrud Amstutz

Differentas giadas era Markus Pfisterer gia sa tschentà cun ses parasgulada sin l'areal dal Center svizzer dals paraplegichers (CSP) Nottwil. Dad esser là in di sez sco pazient - vi da quai na vuleva el betg patratgar. Fin al di ch'el è vegnì surprendì da la realitad. Atgnamain eri in exercizi da rutina, ma tras ina retscha da casualitads tragicas ha quel finì en in accident cun grevas consequenzas: l'Argovian da 28 onns è restà per terra paralisà. Suenter la reabilitaziun reussida sa disa Markus Pfisterer uss plaunsieu a la vita en la sutga cun rodas.

Sin la plazza aviatica da Beromünster/LU sa auza quella damaun d'avust in aviun dal tip Cessna en l'aria. A bord ina rotscha giuvenils alleghers e da buna luna. Igl è in di da bellezza, sco fatg per siglir giu cun il paracrudada. Intgins dals passagiers èn anc novizs e siglian perquai tenor las directivas d'experts versads. Per Markus Pfisterer èsi il 499avel sigl cun paracrudada en mo dus onns. EI na siglia oz betg mo per agen plaschair. Da la vart sanestra da sia chapellina è montada ina camera. “Las registraziuns gidan ils novizs da recapitular il sigl e d'emprender da questas observaziuns”, declera l'expert da video dal club da paracrudada Beromünster.

Sin ses program stat oz era ses 500avel sigl. EI sa legra gia uss. Ma alura è tut auter. Markus na sa tschenta betg sin ses pes, mabain sin la vart sanestra da ses corp. Immediat senta el ina dolur en il dies ch'al prenda bunamain la schientscha - ed el na po betg pli muventar sias chommas. Markus smina che quest accident pudess midar sia entira vita. EI supplitgescha ils gidanters da la REGA ch'arrivan 20 minutas pli tard d'al transportar cun il helicopter en il Center svizzer dals paraplegichers (CSP) Nottwil. En la staziun d'urgenza da la clinica speziala stattan ils spezialists a disposiziun 365 dis ad onn e 24 uras a di. Els fan immediat tut il pussaivel per evitar anc mendras consequenzas. Ma la diagnosa è prest clera: paraplegia.

La vita suenter
Cura che Markus sa dasda da la narcosa auda el da ses destin. Turblà dals medicaments na pertschaiva el anc betg la purtada da questas novas. “Jau hai gì cletg”, pensa el, sco curt suenter sia crudada. Pir en il decurs dals dis e da las emnas cumenza el a realisar tge che quai vul dir esser paraplegicher. Tuttina na perda el mai la speranza. I dat era ina vita suenter ils 14 d'avust 1999. “Jau vi esser ventiraivel, malgrà tut.” EI è gia adina stà ed è anc oz in giuven allegher che po entusiasmar ils auters cun ses schlantsch giuvenil. Ses rir da furbaz stimulescha, e tgi che sesa cun el davos maisa na vegniss sin l'idea ch'el saja paralisà. EI è plain gust da viver, guarda cun egliada giagliarda en il mund e respunda direct e precis era a dumondas malempernaivlas. Era davart ils 14 d'avust 1999, quel di ch'ha midà sia vita cumplettamain.

Cordas scumbigliadas
Markus Pfisterer na chapescha anc adina betg daco che las cordas da ses parasgulada principal eran sa scumbigliadas quella giada cun avrir. Uschia n'ha el betg pudì avrir quel endretg, ma er betg distatgar el dal tut per far plaz al parasgulada da reserva. Ed era quel nun è s'avert endretg. Tuttina è Markus restà quiet ed ha ponderà tge ch'el possia far per meglierar sia situaziun. Pauc, ha el stuì constatar ed ha anc pensà: “Quai vegn schon ad ir”. Nagina secunda haja el pensà ch'el pudess murir cun crudar per terra. Avant quel di n'era el anc mai vegnì sin l'idea da forsa sa disgraziar in di cun il parasgulada. “Igl è in dals sports ils pli segirs insumma”, accentuescha el. Accidents capitan darar. Giess el anc ina giada a siglir? “Gea”, aveva el ditg il schaner 2000 ad in reporter da Tele 24 en ina emissiun davart “Viver en la sutga cun rodas”. Il 500avel sigl pudess anc adina daventar realitad. Markus 

Pfisterer n'è betg in uman che ceda spert. Quai sa er la fisioterapeuta en il CSP da dir. Ella ha tgirà Markus da l'entschatta ed è stada surprendida da sia “voluntad da fier”.

“Jau n’hai anc mai gì en la terapia insatgi che lavura cun tala consequenza per sia reabilitaziun”, raquinta ella. “Markus m'ha propi provocà. Jau stueva adina ponderar: tge al poss jau anc porscher, tge pudain nus anc meglierar en lavur cuminaivla.” EI haja prendì a maun sia reabilitaziun cun gronda disciplina, perseveranza e punctualitad.

Markus ha stuì emprender tut anc ina gia da fund ensi ed organisar cumplettamain da nov las chaussas las pli minimas dal mintgadi. “Grazia a ses bun sentiment dal corp ha el emprendì fitg svelt. Propi fascinant da persequitar”, manegia la terapeuta. Era il curt temp da reabilitaziun da strusch sis mais è ina cumprova da sia diligenza e da ses talent. Markus ri ses rir da furbaz, sch'ins fa menziun da quai. “Per mai avessi pudì ir anc pli svelt.”

Anc dapli libertad da moviment al dat ses auto nov ch'el ha pudì laschar adattar a ses basegns spezials grazia a l'agid finanzial da la Fundaziun svizra per paraplegichers. Sia emprima lecziun d'ir cun auto ha el absolvì mo trais mais suenter l'accident. La via era gia cuverta cun l'emprima naiv.

L'umor fa tut pli lev
Il mument sa senta Markus Pfisterer fitg equilibrà. “La decleraziun da taglia pli che urgenta ma fa dapli quitads ch'il fatg che jau ses en la sutga cun rodas”, di el plitost per spass. Pli serius conceda el alura che las restricziuns da sa mover sajan magari in stress. Era la dumonda “Stueva quai esser?” al occupescha adina puspè. EI n’ha betg anc chattà ina resposta e forsa na vul el gnanc ina. Ma memia ditg na veglia el patratgar londervi, quai deprimi be.
Perquai supprima el tals patratgs cun lavurar, leger, guardar televisiun ed ir en sortida. Era ina buna discussiun al gida sur tals muments trists. Per il solit è Markus dentant in tip allegher ed el smirveglia mintgatant che la glieud ch'el inscuntra en il mintgadi nun ha dapli tema dal contact. Malsegir vegn il visavi pir cura che Markus lascha ina giada puspè ora il furbaz. “Blers han retegnientschas da dar enavos”, raquinta el surriend. El na ri dentant mai da ses conumans, il cuntrari, el è adina pront da gidar, uschenavant che quai al è pussaivel. “El s'interessescha er per il bainstar dals auters pazients”, raquinta sia fisioterapeuta.

Avair fidanza
Markus conuscha dentant era temps main suleglivs. Quai san be paucs, per exempel ses geniturs e ses fragliuns. Il temp suenter l'accident da ses segund figl è stà per Silvia Pfisterer in dals pli intensivs da sia vita. L'emprim'emna al visitava ella mintga di. Ella e ses um, dr. Thomas Pfisterer, da lez temp cusseglier guvernativ ed oz cusseglier dals chantuns, han survegnì la trista nova durant la festa da la vendemia 1999 a Vevey. La dumengia en damaun avess era Markus gì da vegnir per festivar ensemen cun sia famiglia. Empè dal figl è arrivada ina mes'ura avant mesanotg la nova da ses accident. En quel mument n'eran las consequenzas da la cupitgà anc betg cleras. “Sa tracti d'ina midada da la persunalitad u “be” d'in impediment corporal” - quai eran ils emprims patratgs ch'èn ids al bab tras il chau. ”Nus stuevan quintar cun tut, schizunt cun la mort da noss figl.” L'emprim temp suenter l'accident sa sentivan sia dunna ed el sco pers.
“Nus na pudevan far nagut auter che simplamain avair fidanza en la cumpetenza dals medis a Nottwil.” Silvia e Thomas Pfisterer nun èn vegnids trumpads. “Nus avain gì da tut temp ina fitg buna impressiun dal Center svizzer dals paraplegichers a Nottwil. Noss figl aveva là ina tgira excellenta e vegniva promovì tenor sias pussaivladads.”

Chalur e segirtad
Gist uschè inutils sco quai ch'els sa sentivan n'eran ils geniturs da Markus dentant betg. Els pudevan dar a lur figl quai che nagin auter pudeva: chalur e segirtad. Discurrind cun el al han 
els gidà da chattar la via enavos e da mantegnair ils contacts “anorvers”. “Mintgatant eri bun da simplamain tegnair ses maun”, di Thomas Pfisterer da bass. Era el ha passentà tant temp sco pussaivel cun ses figl, malgrà las bleras obligaziuns professiunalas. Da la vusch retegnida dals geniturs resorta ina leva tristezza. “Gea”, respundan els sin mia dumonda, “quai fascheva fitg mal da stuair viver cun el tut las dolurs, senza pudair far nagut encunter”. Els han er fadia da stuair acceptar che Markus na po oz betg pli viver sco quai ch'els al giavischassan. Ma Silvia e Thomas Pfisterer guardan cun optimissem en l'avegnir ed els èn persvas: “Markus vegn a far l'optimum da la situaziun ed el vegn a mantegnair era en grevs temps sia natira allegra.” La basa per quella ha el survegnì en ses temp d'uffanza e da giuventetgna. “Mes geniturs na m'han mai mess sut pressiun e m'han adina promovì tenor mias atgnas ideas.” EI accentuescha il pled ideas e manegia da quai malizius: “Talents e pussaivladads avessi forsa anc da autras.”

Il pli grond giavisch da Markus fiss da puspè pudair ir. In patratg ch'el na lascha betg luc. Ir po el gia oz, ma be durant la terapia cun agid d'ina stgaina dal chalun. Quests exercizis èn necessaris per mantegnair la musculatura elastica e las giugadiras en la dretga posiziun. Plinavant è questa terapia era ina prevenziun encunter ruttadiras.

Engraziaivel per l'agid
Markus na po e na vul betg acceptar da stuair seser per adina en la sutga cun rodas. EI na sa cuntenta betg dad esser uss puspè dal tuttafatg independent e da pudair sa procurar sulet tut quai ch'i dovra per la vita da mintgadi. Il fatg ch'el è vegnì sgulà immediat suenter ses accident directamain en il Center svizzer dals paraplegichers Nottwil (CSP) vesa Markus sco ina buna premissa per ses ulteriur success. L'operaziun immediata, las pussaivladads da terapia optimalas e la buna tgira persunala en tuts reguards durant la reabilitaziun sajan stadas ina basa solida per sia vita futura. EI è engraziaivel per quest agid ed era per las frequentas visitas da ses amis. In eveniment-clav è stà per el ses anniversari dals 6 d'october 1999. Da mezdi avevan ses schef e tut il persunal surprais Markus cun ina visita nunspetgada e la saira eran sa radunads trenta amias ed amis per al giavischar en chor “happy birthday”. Sin quai avevi dà ina vaira festa en localitads ch'il persunal dal CSP aveva mess a disposiziun senza far grondas.

La professiun ed il mintgadi
In aspect positiv per il cussegliader da persunal è era stà la segirezza da pudair returnar en ses plaz da lavur. Durant sia absenza da sis mais era vegnì fatg midada e cun questa chaschun avev'ins guardà che las novas localitads sajan transiblas per sutgas cun rodas ed endrizzà aposta per Markus ina tualetta tenor ils basegns d'impedids. Tuttina è Markus restrenschì en sia lavur. “Jau sun main flexibel, blers termins externs na poss jau resguardar pervi d'obstachels da construcziun ed era frequentar occurrenzas professiunalas u curs da perfecziunament è cumplitgà.” Cumplicaziuns datti era en la vita privata. Jau conusch fin uss en l'entira citad da Turitg in sulet restaurant cun ina tualetta accessibla per sutgas cun rodas.” Ina trista realitad, ma anc adina la regla. Auters obstachels èn stgalas, ischs memia stretgs e bler auter. Per sia amia perencunter nun èsi in tal problem che Markus na po betg pli sa mover uschè bain sco quai ch'el era disà avant. Ella ha emprendì a conuscher Markus pir suenter l'accident. Markus dentant cumpareglia anc adina sasez cun il Markus da pli baud. Cun quel che fascheva marschar las chaussas gia sco rambot ensemen cun ses dus frars e ses amis. Oz sto el tschertgar novas pussaivladads per activitads cuminaivlas. EI sto anc sa disar al fatg che bler n’è betg pli pussaivel. Sia tenuta positiva envers la vita ha el dentant mantegnì, malgrà tut. EI saja forsa vegnì in pau pli serius e fetschia dapli ponderaziuns davart ses avegnir.

... alura sa paja la solidaritad
Malgrà las consequenzas seriusas da ses accident ha Markus Pfisterer tuttina gì in zic fortuna en la disfortuna. In aspect fitg impurtant è stà ch'el è vegnì transportà directamain en
il Center svizzer dals paraplegichers Nottwil (CSP). Il tractament adequat durant las emprimas uras decida numnadamain quant enavant ch'ins po retegnair las consequenzas d'ina blessura dal magugl dal dies e da la spina dorsala e mantegnair u reactivar tschertas funcziuns.

Commember dapi onns
En il decurs da sia reabilitaziun cumplessiva ed adattada a ses basegns persunals ha Markus Pfisterer era profità dals avantatgs d'ina commembranza en l'Associaziun da fauturs da la Fundaziun svizra per paraplegichers. EI era daventà commember gia baud. L'emprim pajavan ses geniturs la contribuziun annuala. Pli tard ha el sa chapescha surpiglià sez quests custs. “Per solidaritad”, sco quai ch'el di. Ussa po el sez profitar da quai. Sco mintga fautur che daventa paraplegicher pervi d'in accident survegn Markus Pfisterer 150 000 francs per levgiar e surmuntar ina situaziun d'urgenza. Cun quest agid ha el pudì stgaffir spert las premissas necessarias per dar dumogn al mintgadi senza esser dependent d'agid suenter ch'el è sortì da la clinica.

Ultra da la cumpra d'ina sutga cun rodas tenor ses basegns e d'auters agids èn surtut vegnidas fatgas tschertas adattaziuns architectonicas. Durant che Markus Pfisterer sa preparava en il CSP a Nottwil per in'autra vita, èn vegnidas fatgas a chasa las adattaziuns per l'access cun la sutga cun rodas. Aifer curt temp han collavuraturs dal Center per la construcziun senza obstachels (CCO) a Muhen fatg las midadas architectonicas necessarias. Il medem mument ha il CCO cusseglià ses patrun e gidà a coordinar las adattaziuns en l'interpresa.

Curt temp da spetga
In ulteriur med impurtant per paraplegichers è in auto endrizzà tenor ils basegns da persunas impedidas che als gida a reacquistar la pli gronda libertad ed independenza pussaivla. Era sin quel n'ha Markus Pfisterer betg stuì spetgar ditg. Gia trais mais suenter ses accident ha el prendì l'emprima lecziun d'ir cun auto en l'auto adattà a ses basegns.